રાજકોટ પશ્ચિમ બેઠક પર મુખ્યમંત્રી વિજયભાઇ રૃપાણીની સામે ઉભા રહેલા કોંગ્રેસના દિગ્ગજ ઉમેદવાર ઇન્દ્રનીલ રાજયગુરૃના ભાઇ પર ગઇકાલે થયેલા ગંભીર હુમલાના ચકચારભર્યા પ્રકરણમાં રાજકોટ ક્રાઇમબ્રાંચે પાંચ આરોપીઓની ધરપકડ કરી હતી. બીજીબાજુ, કોંગ્રેસના નેતા ઇન્દ્રનીલ રાજયગુરૃએ ભાજપ અને તેના માણસો દ્વારા હુમલો કરાયા હોવા સહિતના ગંભીર આક્ષેપો કર્યા હતા. બીજીબાજુ, આ હુમલાને પગલે રોષે ભરાયેલા કોંગ્રેસના કાર્યકરોએ રવિવારે રાજકોટમાં વડાપ્રધાન નરેન્દ્ર મોદીની જાહેરસભાનું જે આયોજન કરાયું છે, તેને કોઇપણ ભોગે નહી યોજાવા દેવાની ચીમકી ઉચ્ચારી હતી. ઇન્દ્રનીલ રાજયગુરૃના ભાઇ પર હુમલાની ઘટનાને પગલે ગુજરાતનું રાજકારણ ચૂંટણી પહેલા ફરી એકવાર ગરમાયુ હતું. કોંગ્રેસના ધારાસભ્ય ઇન્દ્રનીલ રાજયગુરૃના ભાઇના દિવ્યનીલ રાજયગુરૃ પર ગઇકાલે રાત્રે થયેલા ગંભીર હુમલાના મામલામાં મચેલા ઉહાપોહ અને ઉભા થયેલા દબાણ બાદ આખરે રાજકોટ ક્રાઇમબ્રાંચે આજે રાજેશ ડાંગર, રણછોડ ભરવાડ, સુરેશભાઇ ચુડાસમા, સંજયભાઇ પંચાસરા અને વિઠ્ઠલ પટેલ એમ કુલ પાંચ આરોપીઓની ધરપકડ કરવાની ફરજ પડી હતી. બીજીબાજુ, ઇન્દ્રનીલ રાજયગુરૃએ ભાજપ પર આકરા પ્રહારો કરતાં જણાવ્યું હતું કે, નીતિનભાઇ અને રાજકોટ જિલ્લા ભાજપના પ્રમુખના ઇશારે આ હુમલો કરવામાં આવ્યો હતો. ભાજે ચૂંટણી પંચ પર દબાણ ઉભુ કરી સત્તાનો દૂરપયોગ કરી અગાઉ મારું ઉમેદવારી ફોર્મ પણ રદ કરાવવાનો હીન પ્રયાસ કર્યો હતો. વિધાનસભા ચૂંટણીમાં હાર ભાળી ગયેલી ભાજપ ડરી ગઇ છે અને તેથી હવે હુમલાઓની છેલ્લી કક્ષાની રાજનીતિ અપનાવી રહી છે. મોદી કરતાં મારી જાહેરસભામાં વધુ જનમેદની એ જ મારો જવાબ છે. આ હુમલાને પગલે ભાજપનું અસલુ ચરિત્ર લોકોમાં ખુલ્લું પડી ગયુ છે અને ચૂંટણીમાં પ્રજા તેનો જવાબ આપશે. ઇન્દ્રનીલ રાજયગુરૃના ભાઇ પર હુમલા બાદ તેઓ કોંગ્રેસના કાર્યકરો સાથે મુખ્યમંત્રી વિજય રૃપાણીના નિવાસસ્થાને મોડી રાત્રે પહોંચ્યા હતા અને ત્યાં ભારે ધાંધલધમાલ અને હોબાળો સર્જાતા પોલીસે રીતસરનો બળપ્રયોગ કરી ગેરવર્તન સાથે ઇન્દ્રનીલ સહિતના લોકોની અટકાયત કરાઇ હતી.